Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Somalia



Virallinen lehti nro C 062 , 27/02/1997 s. 0028 - 0029



AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU) PÄÄTÖSLAUSELMA () Somalia AKT-EU-yhteiskokous, joka kokoontui Luxemburgissa 23. ja 26. päivän syyskuuta 1996 välisenä aikana, ottaa huomioon aikaisemmin antamansa päätöslauselmat Somalian tilanteesta, A. katsoo, että maassa vallitsee edelleen epävakaa tilanne, joka estää päättämästä, mitkä valtion ja hallituksen elimet ovat oikeutettuja edustamaan Somaliaa kansainvälisissä yhteyksissä, B. valittaa sitä, että taistelut jatkuvat Somalian eri alueilla johtuen erityisesti Hussein Aideedista, entisen kenraalin Farah Aideedin pojasta, ja sitä, että ne aiheuttavat ihmishenkien menetyksiä ja materiaalista vahinkoa ja ovat esteenä poliittiselle, sosiaaliselle ja taloudelliselle jälleenrakennustyölle, C. katsoo, että klaanien väliset taistelut jakavat edelleen maan raskaasti aseistautuneiden ja määrätietoisten joukkojen hallussa oleviin alueisiin, mikä estää keskitetyn hallinnon palauttamista maahan, D. ottaa huomioon monien kansainvälisten ja alueellisten järjestöjen tuella aikaansaadut suuret ponnistelut, joilla on tuettu neuvottelujen käynnistämistä eri somaliryhmien välillä rauhan ja kansallisen sovinnon aikaansaamiseksi, E. panee merkille, että 13. päivänä elokuuta 1996 myös Yhdistyneiden kansakuntien turvallisuusneuvosto ilmaisi syvän huolestumisensa Somaliaa repivien taisteluiden johdosta ja vaati neuvottelujen käynnistämistä osapuolten välillä, F. katsoo, että Somaliassa olevien ongelmien ratkaiseminen on ehdottoman tärkeää sekä Somalian kansan että myös koko Afrikan sarven alueen tasapainon kannalta, G. ottaa huomioon, että Somalia ei ole pystynyt ratifioimaan neljättä Lomén sopimusta eikä allekirjoittamaan kyseisen sopimuksen tarkistusta, H. ottaa huomioon, että AKT-EU-yhteiskokous on useaan otteeseen kehottanut neuvostoa ja komissiota pitämään Somaliaa joka tapauksessa Lomén sopimuksen osapuolena ja määrittelemään kaikki ne poliittiset ja oikeudelliset välineet, joilla Somalian kansa voi saada etua kaikista Lomén sopimuksessa määrätyistä avustus- ja yhteistyötoimista, I. ottaa huomioon, että AKT-EU-neuvoston hiljattain pitämissä kokouksissa Mauritiuksella ja Länsi-Samoalla hyväksyttiin päätöslauselma, joka tukee yhteiskokouksen kantaa, J. katsoo, että siellä, missä poliittiset ja turvallisuusolosuhteet ovat sen sallineet, humanitaarisesta avusta ja taloudelliselle toiminnalle ja palveluiden uudelleen järjestämiselle annetusta tuesta on saatu vakuuttavia tuloksia, K. ottaa huomioon kaikki Euroopan unionin viime vuosien ponnistelut auttaa Somaliaa huolehtimaan kaikkein kiireellisimmistä jälleenrakennukseen ja talouden kuntoon saattamiseen liittyvistä tarpeista, L. ottaa huomioon sen, että Somaliaa pidetään "AKT-maana, joka on perinteisesti vienyt banaaneja" Euroopan unioniin, M. ottaa huomioon komission aikomukset sulkea Euroopan unionin erityislähettilään toimisto Nairobissa (Kenia), N. ottaa huomioon SACB:n ("Somalia Aid Coordination Body") myönteisen merkityksen sen järjestäessä tähän mennessä välttämättömiä olosuhteita kansainvälisen avun jakamiselle ja sovittaessa yhteen tärkeimpien avunantajien, kansallisten välittäjien ja kansalaisjärjestöjen toimintaa Somaliassa, 1. Toistaa painokkaan vetoomuksensa somalialaisen yhteiskunnan kaikille osille, jotta ne tekisivät parhaansa sovun aikaansaamiseksi maan rauhoittamista ja jälleenrakentamista varten; 2. Kehottaa Afrikan yhtenäisyysjärjestöä, Arabivaltioiden liittoa ja Yhdistyneiden kansakuntien turvallisuusneuvostoa lisäämään harjoittamaansa painostusta kaikkia Somaliassa olevia aseistettuja joukkoja kohtaan, jotta nämä lopettaisivat taistelun ja sitoutuisivat vakavasti kansalliseen rauhanprosessiin ja sovinnontekoon, mitä tarvitaan, jotta maahan voitaisiin perustaa demokraattisia instituutioita, jotka kykenevät käynnistämään ja johtamaan talouskasvuun tähtääviä ohjelmia; 3. Toistaa olevansa vakuuttunut siitä, että ainoa tapa ratkaista lopullisesti Somalian kriisi on sopimus vallanjaosta, ja kehottaa näin ollen kansainvälistä yhteisöä auttamaan sotaa käyviä somalialaisia osapuolia pääsemään tällaiseen sopimukseen; 4. Kehottaa Euroopan unionin neuvostoa ja jäsenvaltioita laatimaan eurooppalaisen rauhanaloite-esityksen Somalian hyväksi ja antamaan sen seuraavan kehitysasioiden neuvoston käsiteltäväksi; 5. Onnittelee AKT-EU-neuvostoa Länsi-Samoalla hyväksytyn Somaliaa koskevan päätöslauselman johdosta; 6. Vaatii AKT-EU-neuvostoa, AKT-EU:n suurlähettiläiden komiteaa ja Euroopan komissiota etsimään parhainta mahdollista tapaa varmistaa Somalialle täysivaltainen asema Lomén sopimuksen osapuolena ja edunsaajana sopimukseen liittyvistä välineistä (mukaan lukien pöytäkirjat ja STABEX-järjestelmä) käyttämällä uudistusmielisiä oikeudellisia ja poliittisia välineitä, jotka vastaavat tilanteen poikkeuksellista luonnetta; 7. Muistuttaa, että maan jälleenrakentamiseen tarvitaan ehdottomasti seitsemännestä ja kahdeksannesta Euroopan kehitysrahastosta (EKR) annettavia varoja; 8. Pitää ehdottoman tärkeänä 47 miljoonan ecun määrärahat omaavan Somalian jällenrakennusohjelman täytäntöönpanoa ja oikeaa käyttöä erityisesti kaikkein haavoittuvimpien väestönosien hyväksi, välttämättömien sosiaalisten infrastruktuurien jälleenrakentamiseen ja taloudellisen toiminnan elvyttämiseen varsinkin maatalouden, karjankasvatuksen ja kalastuksen aloilla; 9. Palauttaa mieliin, kuinka tärkeää on taata, erityisesti kansalaisjärjestöjen tuella, tarvittavan teknisen avun saanti ja mahdollisuudet Somalian pienviljelijöille, joiden tulot ovat hyvin pienet; 10. Kehottaa komissiota luopumaan suunnitelmista sulkea Euroopan unionin Somalian erityislähettilään Nairobissa sijaitseva toimisto, jonka olemassaolo ja itsenäinen toiminta ovat oleellisella tavalla tehneet mahdolliseksi sen, että unioni ja sen kumppanit (kansalaisjärjestöt jne.) ovat voineet harjoittaa toimintaansa Somaliassa, ja ovat myös mahdollistaneet ja varmistaneet SACB:n toimintaa; 11. Vaatii komissiota takaamaan "banaanipöytäkirjan" täydellisen täytäntöönpanon Somalian hyväksi ja käyttämään kaikkia käytettävissä olevia välineitä Somalian banaanintuottajien tukemiseksi; 12. Kehottaa puheenjohtajiaan välittämään tämän päätöslauselman AKT-EU-neuvostolle, komissiolle sekä OAU:n ja YK:n pääsihteereille.